
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	12 septembrie 2016

	Nr.
	4c-7/146


RAPORT 
asupra proiectului de Lege privind modificarea art.192 alin.(1) din Legea nr.263/2010 privind sistemul unitar de pensii publice
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. PLx 31/2016 din 17 februarie 2016, cu dezbaterea pe fond în procedură obişnuită a proiectului de Lege privind modificarea art.192 ain.(1) din Legea nr.263/2010 privind sistemul unitar de pensii publice.
La întocmirea prezentului raport, Comisia a avut în vedere:

· avizul favorabil al Consiliului Legislativ (nr. 1130/21.10.2015)
· avizul negativ al Consiliului Economic şi Social (nr.2895/13.10.2015)

· avizul negativ al Comisiei pentru drepturile omului, culte şi problemele minorităţilor naţionale (nr.4c-5/121/24.02.2016)

· avizul favorabil al Comisiei pentru egalitate de şanse pentru femei şi bărbaţi (nr. 4c-17/784/02.03.2016)

· avizul favorabil al Comisiei juridice, de disciplină şi imunităţi 
(nr.4c-11/166/01.03.2016)
· punctul de vedere negativ al Guvernului (nr.1304/13.07.2016).  
Proiectul de lege are ca obiect de reglementare modificarea art.192 alin.(1) din Legea nr.263/2010 privind sistemul unitar de pensii publice, în sensul reglementării posibilităţii de deschidere a drepturilor de pensie anticipată şi anticipată parţială prin recunoaşterea reciprocă a stagiilor de cotizare între sistemul public de pensii şi sistemele proprii de asigurări sociale.
Proiectul de lege face parte din categoria legilor organice, conform prevederilor art.73 alin.(3) din Constituţia României, republicată.

La dezbaterile care au avut loc în şedinţa comisiei din 5 iulie 2016 au participat, în conformitate cu prevederile art.55 din Regulamentul Camerei Deputaţilor, din partea Casei Naţionale de Pensii Publice:

- d-na Ileana Ciutan – preşedinte

- d-na Doina Păuna – director.

La lucrările comisiei şi-au înregistrat prezenţa 22 deputaţi, din totalul de 23 membri ai comisiei.

Raportul comisiei a fost adoptat cu unanimitate de voturi.
Proiectul de Lege a fost adoptat de Senat în şedinţa din 15 februarie 2016.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 

În urma finalizării dezbaterilor, Comisia propune Plenului Camerei Deputaţilor respingerea iniţiativei legislative întrucât aplicarea măsurilor propuse prin aceasta ar determina creşterea numărului de beneficiari ai sistemului public de pensii în baza unor stagii de cotizare realizate în alte sisteme de pensii neintegrate sistemului public. Acest fapt contravine principiului contributivităţii, generând cheltuieli suplimentare din bugetul asigurărilor sociale de stat.  

PREŞEDINTE,



SECRETAR,


Adrian Solomon



Mihăiţă Găină
Întocmit,

Consilier parlamentar Elena Anghel

